钦定古今图书集成/历象汇编/庶征典/第171卷 > 王充论衡 > 《白兔赞》〈并序〉李本固
## 钦定古今图书集成/历象汇编/庶征典/第171卷 > 王充论衡 > 《白兔赞》〈并序〉李本固

己酉仲秋，适获白兔于上蔡之野，所司献诸郡庭，郡荐绅士庶得以纵观。玉质金睛，神采焕发，斯亦奇矣。考之《春秋运斗枢》曰：“玉衡星精散而为兔抱。”

《朴子》曰：“兔寿满五百岁则色白。” 《瑞应图》曰：“王者恩加耆老则白兔见。” 历观往牒，总属嘉祯。而是兔之出，复当上流虹之日，郡伯报最之秋，岂偶然哉？盖圣寿无疆，地呈其兆；太平有象，物效其灵。视周成越裳之白雉，郑弘临淮之白鹿，异世而同符矣。诸绅士请勒之石，用垂永久，而不佞因为之赞。

赞曰：“金波涵影，玉衡诞精。应时而见，实维休征。于铄
昭代，皇帝圣明。综核吏治，康济黎民。畀此良牧，绥我
瓠城。银汉月朗，玉壶冰莹。褰帷问俗，下榻延英。融融
春盎，湛湛露零。五百里内，亡愁叹声。有兔爰爰，素质
丹睛。雪毫日丽，霜蹄风轻。来游于野，载献于庭。越雉
淮鹿，异体同清。士庶竞观，动色交称。愿勒坚珉，垂之
无穷。”牧拜顿首，天子万龄。